b'\n_START_ARTICLE_\nFC Bihor Oradea\n_START_SECTION_\nIstoric\n_START_PARAGRAPH_\nFC Bihor s-a \xc3\xaenfiin\xc8\x9bat \xc3\xaen anul 1958, numindu-se atunci Cri\xc8\x99ul. A activat \xc3\xaen campionatul regional p\xc3\xa2n\xc4\x83 \xc3\xaen 1960 c\xc3\xa2nd, a fuzionat cu echipa fabricii de \xc3\xaenc\xc4\x83l\xc8\x9b\xc4\x83minte Solidaritatea \xc8\x99i a promovat \xc3\xaen Divizia B. \xc3\x8en sezonul 1961-1962 echipa \xc3\xae\xc8\x99i schimb\xc4\x83 numele \xc3\xaen A.S.A. Cri\xc8\x99ul \xc8\x99i termin\xc4\x83 campionatul pe locul 12. Anul urm\xc4\x83tor ocup\xc4\x83 locul 1 \xc8\x99i promoveaz\xc4\x83 \xc3\xaen Divizia A. Dup\xc4\x83 trei ani \xc3\xaen prima divizie retrogradeaz\xc4\x83, iar \xc3\xaen 1968, \xc3\xaen urma unui turneu de baraj organizat la Timi\xc8\x99oara, se \xc3\xaentoarce \xc3\xaen primul e\xc8\x99alon. Joac\xc4\x83 doi ani \xc3\xaen Divizia A \xc8\x99i apoi retrogradeaz\xc4\x83, dar revine \xc3\xaen sezonul urm\xc4\x83tor, 1970-1971. \xc3\x8en 1972 or\xc4\x83denii se \xc3\xaentorc \xc3\xaen Divizia B \xc8\x99i \xc3\xae\xc8\x99i schimb\xc4\x83 numele \xc3\xaen FC Bihor. Dup\xc4\x83 dou\xc4\x83 locuri 2, ob\xc8\x9binute \xc3\xaen edi\xc8\x9biile de campionat 1972-1973 \xc8\x99i 1973-1974, la sf\xc3\xa2r\xc8\x99itul anului competi\xc8\x9bional 1974-1975, promoveaz\xc4\x83 din nou. Echipa reu\xc8\x99e\xc8\x99te s\xc4\x83 se men\xc8\x9bin\xc4\x83 \xc3\xaen Divizia A timp de cinci ani dup\xc4\x83 care, \xc3\xaen 1979, retrogradeaz\xc4\x83. Sub conducerea antrenorului Gheorghe Staicu, FC Bihor se \xc3\xaentoarce \xc3\xaen primul e\xc8\x99alon, unde ocup\xc4\x83 un loc 7 la finele sezonului 1983-1984. \xc3\x8en 1986 echipa retrogradeaz\xc4\x83 iar \xc3\xaen 1988 se \xc3\xaentoarce \xc3\xaen prima lig\xc4\x83. \xc3\x8en turul sezonului 1989-1990, FC Bihor a avut un parcurs bun, \xc3\xaencheind prima parte a campionatului pe un onorant loc 5, dup\xc4\x83 Dinamo, Steaua, U Craiova \xc8\x99i Victoria Bucure\xc8\x99ti, av\xc3\xa2nd speran\xc8\x9be la o participare \xc3\xaen Cupa UEFA. Dup\xc4\x83 un retur foarte slab, echipa or\xc4\x83dean\xc4\x83 a terminat camionatul pe locul 10, iar \xc3\xaen sezonul urm\xc4\x83tor a retrogradat. Joac\xc4\x83 \xc3\xaen Divizia B p\xc3\xa2n\xc4\x83 \xc3\xaen 1996 c\xc3\xa2nd retrogradeaz\xc4\x83 din nou, de data aceasta \xc3\xaen Divizia C. Sezonul 1997-1998 a consfiin\xc8\x9bit revenirea FC Bihor \xc3\xaen Divizia B, dup\xc4\x83 un campionat c\xc3\xa2\xc8\x99tigat clar, la 13 puncte distan\xc8\x9b\xc4\x83 de IS C\xc3\xa2mpia Turzii. \xc3\x8en sezonul 2000-2001 clubul a fost preluat de omul de afaceri bihorean Marius Vizer iar echipa condus\xc4\x83 de antrenorul Ioan Andone a terminat campionatul pe locul 4. \xc3\x8en sezonul 2002-2003 FC Oradea a ocupat locul 2, ob\xc8\x9bin\xc3\xa2nd dreptul de a juca un meci de baraj pentru promovare, cu O\xc8\x9belul Gala\xc8\x9bi. Sub conducerea antrenorului Ionu\xc8\x9b Popa, or\xc4\x83denii pierd prmul meci disputat la Gala\xc8\x9bi cu 1-2 \xc3\xaens\xc4\x83 \xc3\xael c\xc3\xa2\xc8\x99tig\xc4\x83 pe cel de la Oradea cu 3-1 \xc8\x99i promoveaz\xc4\x83 in Divizia A. Dup\xc4\x83 numai un sezon, echipa se \xc3\xaentoarce \xc3\xaen Divizia B. \xc3\x8en 2006 FC Bihor joac\xc4\x83 un baraj pentru promovare \xc3\xaempotriva echipelor Forex Bra\xc8\x99ov \xc8\x99i Unirea Urziceni pe care \xc3\xael pierde. \xc3\x8en 2007 FC Bihor reu\xc8\x99ie\xc8\x99te s\xc4\x83 se salveze de la retrogradare \xc3\xaen ultima etap\xc4\x83, dup\xc4\x83 o victorie, scor 3-1, \xc3\xaen deplasare la Auxerre Lugoj. Sezonul 2007-2008 \xc3\xael termin\xc4\x83 pe locul 8, departe de promovare dar \xc8\x99i de grijile retrograd\xc4\x83rii.\n_START_SECTION_\n\xe2\x80\x9ePionierii\xe2\x80\x9d de la Club Atletic Oradea\n_START_PARAGRAPH_\nCAO a fost \xc3\xaenfiin\xc8\x9bat \xc3\xaen anul 1910. \xc3\x8en perioada dinaintea primului r\xc4\x83zboi mondial a activat \xc3\xaen plan regional \xc8\x99i local. Dup\xc4\x83 1920 particip\xc4\x83, de asemenea, \xc3\xaen campionatul regiunii pe care \xc3\xael c\xc3\xa2\xc8\x99tig\xc4\x83 \xc3\xaen anul competi\xc8\x9bional 1923- 1924 calific\xc3\xa2ndu-se (dup\xc4\x83 ce a eliminat pe Universitatea Cluj \xc8\x99i Jahn Cern\xc4\x83u\xc8\x9bi) \xc3\xaen finala campionatului na\xc8\x9bional, \xc3\xaen care a \xc3\xaent\xc3\xa2lnit pe Chinezul Timisoara, pierz\xc3\xa2nd \xc3\xaen fa\xc8\x9ba acestora cu 1-4. \xc3\x8en sezonul 1924- 1925 c\xc3\xa2\xc8\x99tig\xc4\x83 din nou campionatul regiunii, se calific\xc4\x83 \xc3\xaen turneul final al campionatului, dar nu mai reu\xc8\x99e\xc8\x99te s\xc4\x83 repete performan\xc8\x9ba anterioar\xc4\x83, fiind eliminat\xc4\x83 de echipa Bra\xc8\x99ovia, \xc3\xaen \xe2\x80\x9csferturi\xe2\x80\x9d. \xc3\x8en continuare, p\xc3\xa2n\xc4\x83 \xc3\xaen anul 1932 echipa nu se mai impune nici pe plan regional, de\xc8\x99i \xc3\xaen aceast\xc4\x83 perioad\xc4\x83 activau la CAO mul\xc8\x9bi juc\xc4\x83tori de valoare. \xc3\x8en 1932 conducerea clubului este asigurat\xc4\x83 de dr. Bernad Graunstein- pre\xc8\x99edinte de onoare, \xc8\x98tefan Covaci- pre\xc8\x99edinte executiv, Alexandru Klein- secretar general \xc8\x99i Iuliu Grunstein- \xc8\x99ef al sec\xc8\x9biei fotbal. \xc3\x8entre anii 1932- 1938 CAO a fost una dintre echipele cele mai valoroase ale Diviziei A, e\xc8\x99alon \xc3\xaen care a realizat urm\xc4\x83toarele performan\xc8\x9be: locul II \xc3\xaen serie (1932- 1933 \xc8\x99i 1933- 1934), locul II \xc3\xaen clasamentul general al Diviziei A, organizat \xc3\xaentr-o serie unic\xc4\x83 (1934-1935), locul IV (1935- 1936), locul VI (1936- 1937), locul VII (1937- 1938) \xc3\xaen seria I. Din lot a f\xc4\x83cut parte \xc3\xaen aceast\xc4\x83 perioad\xc4\x83: Czinczer, Miko, Stettner, Stemberg, Kadar, Weichelt, Glanczmann, Mosko, N. Covaci, Ronnay, Bodola, Coci\xc8\x99, Chendrean, M. David, Bartha, Chiroiu, Kraus, Iuhasz, Szarkadi, Siko, Halatay, Borgea, Covaci II, Szanislo I, Orza, Spielmann, Pop, Varzan. \xc3\x8en 1938 - 1939 \xc8\x99i 1939 \xe2\x80\x93 1940, CAO a activat \xc3\xaen Divizia B, ocup\xc3\xa2nd \xc3\xaen serii locurile II \xc8\x99i, respectiv, VI.\n_START_SECTION_\nCampioni \xc3\xaen Ungaria \xc8\x99i Rom\xc3\xa2nia\n_START_PARAGRAPH_\nA urmat perioada celui de-al doilea r\xc4\x83zboi mondial. Evolu\xc3\xa2nd \xc3\xaen campionatul Ungariei sub numele de Nagyvaradi Atletikai Club (NAC), clubul or\xc4\x83dean reu\xc8\x99e\xc8\x99te s\xc4\x83 c\xc3\xa2\xc8\x99tige titlul de campioan\xc4\x83 (edi\xc8\x9bia 1942- 1943), utiliz\xc3\xa2nd urm\xc4\x83toarea forma\xc8\x9bie de baz\xc4\x83: Vecsei (Toth) - Meszaros, Onodi (Lorand) - Demetrovici (Simatoc), Iuhasz, Petschovschi - Covaci II, Stibinger, Spielmann, Bodola, Toth III (Fernback- Ferenczi). Dup\xc4\x83 r\xc4\x83zboi, vechiul CAO se va reg\xc4\x83si, \xc3\xaen 1945, \xc3\xaen forma\xc8\x9bia Libertatea Oradea (Toth - Melan, Samu - B\xc4\x83cu\xc8\x9b I, Iuhasz, Sarovetzci - Hallasz, Covaci II, Bartha, Spielman, Bodo) care, dup\xc4\x83 reluarea activit\xc4\x83\xc8\x9bii divizionare, particip\xc4\x83 \xc3\xaen Divizia A, ocup\xc3\xa2nd locul VIII \xc3\xaen 1946 - 1947 \xc8\x99i locul VI \xc3\xaen edi\xc8\x9bia 1947 - 1948. \xc3\x8en sezonul 1948 - 1949 Libertatea devine ICO \xc8\x99i aceasta cu forma\xc8\x9bia standard: Vecsei - Ion Vasile, Melan - Bodo, Zilahi, Serfozo - Covaci II, Stielman, Vaczi, Tudose, Turcu\xc8\x99, c\xc3\xa2\xc8\x99tig\xc4\x83 titlul de campioan\xc4\x83 na\xc8\x9bional\xc4\x83._NEWLINE__NEWLINE_\xc3\x8en continuare, ICO ocup\xc4\x83 locul VII (1950), apoi \xc3\xae\xc8\x99i schimb\xc4\x83 denumirea \xc3\xaen Progresul (1951) \xc8\x99i ocup\xc4\x83 locul III, dup\xc4\x83 care \xc3\xaencepe declinul: locul VI (1952), locul XI (1953), locul XIV (1954) \xc8\x99i retrogradarea \xc3\xaen Divizia B. \xc3\x8en anul urm\xc4\x83tor, 1955, reu\xc8\x99e\xc8\x99te s\xc4\x83-\xc8\x99i recapete locul \xc3\xaen primul e\xc8\x99alon, calific\xc3\xa2ndu-se \xc3\xaen finala Cupei Rom\xc3\xa2niei (antrenor L. Zilahi). \xc3\x8en 1956 se claseaz\xc4\x83 pe locul VIII \xc3\xaen Divizia A \xc8\x99i c\xc3\xa2\xc8\x99tig\xc4\x83 Cupa Rom\xc3\xa2niei. Antrenor a fost C. Schertz, iar echipa de baz\xc4\x83 era alc\xc4\x83tuit\xc4\x83 din: Gebner- Kromely, Barcu- Bartha, \xc3\x8eiriac, Cuc- Toth, Koszegi, Caricas, Vlad, Meszaros. Dup\xc4\x83 doi ani de satisfac\xc8\x9bie, urmeaz\xc4\x83 altul de decep\xc8\x9bie, 1957- 1958 c\xc3\xa2nd echipa cade iar \xc3\xaen Divizia B. Aceasta aduce o nou\xc4\x83 schimbare de nume, Progresul devenind CS Oradea, locul XIV (1958- 1959), locul III (1959- 1960), locul V (1960- 1961) \xc3\xaen e\xc8\x99alonul secund. \xc3\x8en 1961 se adopt\xc4\x83 denumirea Cri\xc8\x99ana Oradea. Schimbarea se dovede\xc8\x99te de bun augur, care coincide cu o nou\xc4\x83 promovare (1961- 1962) a echipei \xc3\xaen Divzia A, av\xc3\xa2ndu-l la conducerea tehnic\xc4\x83 pe reputatul antrenor Francisc Ronnay. Lotul care a reu\xc8\x99it aceast\xc4\x83 performan\xc8\x9b\xc4\x83: Szilagy, Bodo, Szekeli, Koszegi, Iacob, Ne\xc8\x99u, Szakacs II, Toth II, Szucs, Har\xc8\x99ani, Szakacs I, Petric\xc4\x83, Nemeth I, Hauler II, Vald, Arnotzchi, Balogh, Fandli, Pugna. Bucurie de scurt\xc4\x83 durat\xc4\x83, deoarece \xc3\xaen anul urm\xc4\x83tor (1962- 1963), Cri\xc8\x99ana ocup\xc4\x83 locul XIII \xc8\x99i retrogradeaz\xc4\x83, ced\xc3\xa2nd cu acest prilej locul \xc3\xaen e\xc8\x99alonul secund forma\xc8\x9biei Flamura Ro\xc8\x99ie Oradea. Ora\xc8\x99ul de pe Cri\xc8\x99 nu r\xc4\x83m\xc3\xa2ne \xc3\xaens\xc4\x83 f\xc4\x83r\xc4\x83 o reprezentant\xc4\x83 \xc3\xaen Divizia A. \xc3\x8en sezonul 1963-1964 Cri\xc8\x99ul Oradea, forma\xc8\x9bie nou-promovat\xc4\x83 din e\xc8\x99alonul secund, reprezint\xc4\x83 Oradea pe prima scen\xc4\x83 a fotbalului rom\xc3\xa2nesc cu un lot \xc3\xaen care se reg\xc4\x83sesc o parte dintre juc\xc4\x83torii echipei Cri\xc8\x99ana, sub comanda antrenorului L. Zilahi. Lotul: Weichelt, Bucur, Pojoni, Boros, \xc8\x98chiopu, Donciu, Al. Georgescu, Kun, Kuti, Curtu, O\xc8\x99an , Stanciu, Podaru, I. Pop, Bokos, I. Sandu, M\xc4\x83nescu, Al. Iacob, Sovoiala, Lenalt, Fr. Stilgerlbauer, R. Petschovschi. A urmat trei ani \xc3\xaen prima divizie: 1963 - 1964 (locul VII), 1964 - 1965 locul (IX) \xc8\x99i_NEWLINE_ 1965 - 1966 (locul XIII), sinonim cu retrogradarea \xc3\xaen \xe2\x80\x9cB\xe2\x80\x9d, unde nu st\xc4\x83 dec\xc3\xa2t dou\xc4\x83 campionate, 1966- 1967 (locul VII), \xc8\x99i 1967- 1968 (locul II). \xc3\x8en vara anului 1968 particip\xc4\x83 la un turneu de la Timi\xc8\x99oara, pentru promovarea \xc3\xaen A \xc8\x99i reu\xc8\x99e\xc8\x99te s\xc4\x83-\xc8\x99i asigure un loc \xc3\xaen primul e\xc8\x99alon. Antrenorul A. Fernbach - Ferenczi a ob\xc8\x9binut aceast\xc4\x83 performan\xc8\x9b\xc4\x83 cu urm\xc4\x83torul lot de juc\xc4\x83tori: Buiuc, Catona, Balogh, S\xc4\x83rac, Serfozo, E. Naghi, Popovici, D\xc4\x83raban, Sudi, Szucs, Tome\xc8\x99, A. Naghi, A. Kun II, I. Kun I, Har\xc8\x99ani, Kocis, Ujlaki, Levai.\n_START_SECTION_\nPromov\xc4\x83ri \xc8\x99i retrograd\xc4\x83ri\n_START_PARAGRAPH_\nDup\xc4\x83 al\xc8\x9bi doi ani \xc3\xaen Divizia A (1968- 1969, locul X \xc8\x99i 1969- 1970, XV) retrogradeaz\xc4\x83, dar revine \xc3\xaen sezonul urm\xc4\x83tor, 1970- 1971, de aceast\xc4\x83 dat\xc4\x83 sub conducerea antrenorului L. Vald. Echipa de baz\xc4\x83: Catona (Bologan) - Popovici (S\xc4\x83rac), Lucaci, Bulc, Balogh, D\xc4\x83raban, Ne\xc8\x99u, Szucs, Al. Naghi, Arnotzchi, \xc8\x98chiopu. Rezerve: Baumgartner, Coco\xc8\x99, Ceau\xc8\x99u, Kocis, Ungur, Mo\xc8\x9b. Dar iar\xc4\x83si, dup\xc4\x83 numai un campionat (1971- 1972, locul XVI) vine retrogradarea in \xe2\x80\x9cB\xe2\x80\x9d. Comportarea foarte oscilant\xc4\x83 a echipei a impus o serie de m\xc4\x83suri organizatorice. Printre acestea \xc8\x99i adoptarea formulei clubului de fotbal. Astfel, sub denumirea FC Bihor. din 1972, se \xc3\xaencepe lupta pentru revenirea \xc3\xaen primul e\xc8\x99alon. Dup\xc4\x83 dou\xc4\x83 locuri II, ob\xc8\x9binute \xc3\xaen edi\xc8\x9biile de campionat 1972- 1973 \xc8\x99i 1973- 1974, la sf\xc3\xa2r\xc8\x99itul anului competi\xc8\x9bional 1974- 1975, antrenorii L. Vlad (tur), R. Cosmoc \xc8\x99i Gh. Staicu (\xc3\xaen retur) au condus la promovare urm\xc4\x83torul unsprezece de baz\xc4\x83: Albu - E. Naghi, Lucaci, S\xc4\x83rac, Popovici - D\xc4\x83r\xc4\x83ban, Kun II, Florescu - Szucs, Agud, C. Vlad. \xc3\x8en continuare, echipa s-a men\xc8\x9binut la un nivel mediu de comportare \xc3\xaen \xe2\x80\x9cA\xe2\x80\x9d, ob\xc8\x9bin\xc3\xa2nd locul IX (1975 - 1976 \xc8\x99i 1976 - 1977) locul XIV- (1977- 1978) \xc8\x99i locul XVIII (1978 - 1979). Conducerea clubului, \xc3\xaen aceast\xc4\x83 perioad\xc4\x83 a fost asigurat\xc4\x83 de inginerul Horia Cosma, \xc3\xaen calitate de pre\xc8\x99edinte de onoare. Antrenorii au fost V. Blujdea, p\xc3\xa2n\xc4\x83 la jum\xc4\x83tatea turului campionatului 1977 - 1978, fiind \xc3\xaenlocuit de I. Reinhardt \xc8\x99i Alexandru Muta. Lotul de juc\xc4\x83tori: era alc\xc4\x83tuit din Vidac, Albu \xe2\x80\x93 portari; Z. Naghi, Gh. Dumitrescu., Lucaci, Popovici, M. Marian, Bigan, Drago\xc8\x99, Naom, C. Georgescu, Gergely, Petrovici, Schwartzman, Lup\xc4\x83u, V. Stoica, Kun II, Florescu \xc8\x99i Fildan. \xc3\x8en vara anului 1979 FC Bihor a retrogradat din nou \xc3\xaen B, unde a r\xc4\x83mas trei edi\xc8\x9bii de campionat (1979 - 1982), fiind de fiecare dat\xc4\x83 la un pas de promovare, pe care o va realiza la finele anului competi\xc8\x9bional 1981- 1982, la conducerea tehnic\xc4\x83 a echipei fiind Gheorghe Staicu. Revenind \xc3\xaen e\xc8\x99alonul de elit\xc4\x83 al fotbalului nostru, echipa or\xc4\x83dean\xc4\x83 reu\xc8\x99e\xc8\x99te s\xc4\x83 ocupe un loc XI \xc3\xaen edi\xc8\x9bia 1982 - 1983 \xc8\x99i locul VII \xc3\xaen 1983 \xe2\x80\x93 1984. \xc3\x8en acest din urm\xc4\x83 an cu urm\xc4\x83toarea formul\xc4\x83 organizatoric\xc4\x83: pre\xc8\x99edinte de onoare- ing. H. Cosma; pre\xc8\x99edinte executiv - Ioan Naom; organizator de competi\xc8\x9bii - Romeo Pa\xc8\x99cu; antrenori Gheorghe D\xc4\x83r\xc4\x83ban \xc8\x99i Attila Kun (\xc3\xaen turul campionatului), Attila Kun \xc8\x99i Alexandru Muta (\xc3\xaen retur). Lotul de juc\xc4\x83tori era format din: Liliac, Balasz \xe2\x80\x93 portari; V. Dianu, Zare, Gh. Dumitrescu, Ni\xc8\x9bu, T\xc4\x83ma\xc8\x99, Biszok, Mure\xc8\x99an, Filip, Doru Nicolae, Grosu, Georgescu, Ile, Ion Gheorghe, Szucs, Nedelcu, Rosza, Kiss, Ov. Laz\xc4\x83r, Roate\xc8\x99. \xc3\x8en perioada 1983 - 1984 p\xc3\xa2n\xc4\x83 \xc3\xaen 2003 \xe2\x80\x93 2004, FC Bihor a f\xc4\x83cut naveta \xc3\xaentre Divizia A \xc8\x99i B. O alt\xc4\x83 clasare bun\xc4\x83 \xc3\xaen anii \xe2\x80\x9980 a avut-o \xc3\xaen campionatul 1988/1989, c\xc3\xa2nd a ocupat locul 7. Echipa a fost preg\xc4\x83tit\xc4\x83 atunci de Viorel Mateianu \xc8\x99i Paul Popovici.\n_START_SECTION_\n\xe2\x80\x9eNorma\xe2\x80\x9d bihorean\xc4\x83\n_START_PARAGRAPH_\n\xc3\x8en turul sezonului urm\xc4\x83tor (1989/1990), FC Bihor (antrenor Robert Cosmoc) a avut un parcurs bun, \xc3\xaencheind prima parte a campionatului pe un onorant loc 5, dup\xc4\x83 Dinamo, Steaua, U Craiova \xc8\x99i Victoria Bucure\xc8\x99ti, av\xc3\xa2nd speran\xc8\x9be la o participare \xc3\xaen Cupa UEFA. Atunci se vorbea la Oradea de \xe2\x80\x9enorma bihorean\xc4\x83\xe2\x80\x9d, c\xc4\x83z\xc3\xa2nd victime pe Municipal, echipe precum Corvinul (4-0), SC Bac\xc4\x83u (5-3), FC Bra\xc8\x99ov (6-0) sau Sportul Studen\xc8\x9besc (4-1). Dar, dup\xc4\x83 evenimentele din decembrie 1989, a urmat dezastrul pentru FC Bihor. A terminat campionatul pe locul 10, dup\xc4\x83 un retur foarte slab. \xc3\x8en sezonul urm\xc4\x83tor, echipa bihorean\xc4\x83 a retrogradat \xc3\xaen Divizia B, clas\xc3\xa2ndu-se pe locul 17, edi\xc8\x9bia \xc3\xaen care pe banca tehnic\xc4\x83 au stat Paul Popovici, Alexandru Muta \xc8\x99i Viorel Abrudan. Din echipa de atunci au f\xc4\x83cut parte: Pap Deac \xe2\x80\x93 Ciocan, Brukental, Bereczki, Weissenbacher, Borza, T\xc4\x83ma\xc8\x99, S\xc4\x83l\xc4\x83jan, R\xc4\x83dulescu, Kulcsar, Muresan, Ov. Laz\xc4\x83r, Pavel, Biszok, Cigan, Todea, Anania, Negr\xc4\x83u \xc8\x99i Baba._NEWLINE_Dec\xc4\x83derea clubului a continuat, majoritatea juc\xc4\x83torilor de valoare fiind v\xc3\xa2ndu\xc8\x9bi \xc3\xaen anii care au urmat. \xc3\x8en 1991/1992, FC Bihor a ocupat locul 5 \xc3\xaen seria a II-a, \xc3\xaen sezonul urm\xc4\x83tor a ratat la musta\xc8\x9b\xc4\x83 promovarea \xc3\xaen Divizia A, clas\xc3\xa2ndu-se pe locul doi, la un singur punct de UTA. Tot pe locul 5 a \xc3\xaencheiat \xc8\x99i sezonul 1993/1994, pentru ca \xc3\xaen anul urm\xc4\x83tor s\xc4\x83 \xc3\xaencheie campionatul \xc3\xaen a doua jum\xc4\x83tate a clasamentului (locul 12). F\xc4\x83r\xc4\x83 sus\xc8\x9binere financiar\xc4\x83 \xc8\x99i f\xc4\x83r\xc4\x83 juc\xc4\x83tori de valoare, dezastrul s-a produs \xc3\xaen edi\xc8\x9bia 1995/1996 c\xc3\xa2nd FC Bihor a retrogradat pentru prima dat\xc4\x83 \xc3\xaen Divizia C, e\xc8\x99alonul trei al fotbalului rom\xc3\xa2nesc. \xc3\x8en seria a IV-a a Diviziei C, FC Bihor a jucat cu alte echipe bihorene precum Viitorul Oradea sau Minerul \xc8\x98tei, termin\xc3\xa2nd campionatul doar pe locul 7. Sezonul 1997/1998 a consfiin\xc8\x9bit revenirea FC Bihor \xc3\xaen Divizia B, dup\xc4\x83 un campionat c\xc3\xa2\xc8\x99tigat clar, la 13 puncte distan\xc8\x9b\xc4\x83 de IS C\xc3\xa2mpia Turzii. Un merit important l-au avut fra\xc8\x9bii Bor\xc8\x99i, Attila \xc8\x99i Armand, care au sus\xc8\x9binut financiar clubul, care apoi l-au cedat unui alt om de afaceri bihorean, Viorel \xc8\x98tiube. La reapari\xc8\x9bia \xc3\xaen B, echipa or\xc4\x83dean\xc4\x83 a avut un sezon destul de bun, \xc3\xaencheiat pe locul 6. \xc3\x8en sezonul urm\xc4\x83tor, Divizia C le-a f\xc4\x83cut serios cu ochiul or\xc4\x83denilor, care s-au salvat in extremis de la retrogradare, dup\xc4\x83 un retur \xc3\xaen care au remontat din pasivul de -14 avut la adev\xc4\x83r. Un merit important l-a avut pre\xc8\x99edintele Marcel Iancu, adus de Mihai Bar, pre\xc8\x99edintele Consiliului Jude\xc8\x9bean Bihor, \xc3\xaempreun\xc4\x83 cu un contingent de juc\xc4\x83tori veni\xc8\x9bi pe filiera Dinamo.\n_START_SECTION_\nPromovare dup\xc4\x83 12 ani\n_START_PARAGRAPH_\n\xc3\x8en sezonul 2000/2001 clubul a fost preluat de omul de afaceri bihorean Marius Vizer, care a demarat un proiect menit s\xc4\x83 readuc\xc4\x83 \xc3\xaen trei ani fotbalul bihorean \xc3\xaen elit\xc4\x83. \xc3\x8en primul sezon cu Vizer patron, FC Bihor a terminat pe locul 4, dup\xc4\x83 un retur extraordinar reu\xc8\x99it de echipa preg\xc4\x83tit\xc4\x83 atunci de Ioan Andone. \xc3\x8en 2001/2002 echipa a prins ultima pozi\xc8\x9bie a podiumului, dup\xc4\x83 UTA \xc8\x99i FC Baia Mare, iar \xc3\xaen 2002/2003 a mai f\xc4\x83cut un pas \xc3\xaenainte, fiind pe pozi\xc8\x9bia a doua, dup\xc4\x83 Unirea Alba Iulia. \xc3\x8en aceste condi\xc8\x9bii, FC Oradea (denumirea de atunci), echipa antrenat\xc4\x83 atunci de Ionu\xc8\x9b Popa \xc8\x99i prezidat\xc4\x83 de Ioan Lucian, a avut dreptul s\xc4\x83 sus\xc8\x9bin\xc4\x83 barajul pentru promovarea \xc3\xaen Divizia A \xc3\xaempotriva echipei O\xc8\x9belul Gala\xc8\x9bi. Dup\xc4\x83 o prim\xc4\x83 man\xc8\x99\xc4\x83 pierdut\xc4\x83, scor 1-2, la Gala\xc8\x9bi, or\xc4\x83denii \xc8\x99i-au luat revan\xc8\x99a pe un Stadion Municipal cu 20.000 de suporteri \xc3\xaen tribune, \xc3\xaenving\xc3\xa2nd O\xc8\x9belul cu 3-1, prin \xe2\x80\x9egolul de aur\xe2\x80\x9d reu\xc8\x99it de Bogdan Vr\xc4\x83jitoarea \xc3\xaen prelungirile partidei. Toate cele patru goluri din dubla confruntare cu g\xc4\x83l\xc4\x83\xc8\x9benii au fost marcate de atacantul Bogdan Vr\xc4\x83jitoarea. Echipa care a reu\xc8\x99it victoria cu O\xc8\x9belul: Rotaru \xe2\x80\x93 Fl. Laz\xc4\x83r, Zaha, Cr. Munteanu \xe2\x80\x93 Gado (\xe2\x80\x9962), Naidin (\xe2\x80\x9963 Fele), Dumitra (c\xc4\x83pitan), Fl. C\xc4\x83lin (\xe2\x80\x9967 Lungan), Sf\xc3\xa2rlea \xe2\x80\x93 Csehi, Vr\xc4\x83jitoarea. Pe banc\xc4\x83 au mai luat loc M\xc3\xa2rne \xe2\x80\x93 Dianu, M\xc4\x83u\xc8\x9b\xc4\x83 \xc8\x99i Siminic. Nu au putut juca fiind accidenta\xc8\x9bi Co\xc8\x9ban \xc8\x99i Ke\xc8\x99eru. Partida cu O\xc8\x9belul Gala\xc8\x9bi reprezint\xc4\x83 pentru suporterii bihoreni poate cel mai important \xc8\x99i frumos joc sus\xc8\x9binut de ro\xc8\x99-alba\xc8\x99trii pe teren propriu \xc3\xaen istoria post-decembrist\xc4\x83. De asemenea, a fost ultimul meci la care accesul spectatorilor a fost permis la tribuna a II-a. La barajul cu O\xc8\x9belul Gala\xc8\x9bi, observatorul meciului a fost la un pas s\xc4\x83 nu permit\xc4\x83 disputarea jocului deoarece \xc3\xaen stadion efectiv nu se mai putea arunca un ac. Crainicul jocului a f\xc4\x83cut chiar un apel la spectatori care acum poate fi considerat destul de ciudat. \xc3\x8en special suporterii prezen\xc8\x9bi la tribuna a II-a a pe atunci Stadionului Municipal au fost ruga\xc8\x9bi s\xc4\x83 se manifeste f\xc4\x83r\xc4\x83 s\xc4\x83 sar\xc4\x83 de pe locurile pe care le ocup\xc4\x83, deoarece exista pericolul ca tribune s\xc4\x83 cedeze din cauza greut\xc4\x83\xc8\x9bii._NEWLINE_Aventura clubului bihorean \xc3\xaen Divizia A a fost \xc3\xaens\xc4\x83 de scurt\xc4\x83 durat\xc4\x83. Dup\xc4\x83 un tur ezitant, pres\xc4\x83rat cu rezultate extraordinare, precum acel 1-1 din prima etap\xc4\x83 de la Oradea cu Rapid (campioana en-titre la acea vreme), dar \xc8\x99i \xc3\xaenfr\xc3\xa2ngeri nea\xc8\x99teptate (FC Bra\xc8\x99ov \xe2\x80\x93 FC Bihor din ultima etap\xc4\x83 a turului), unul dintre artizanii promov\xc4\x83rii, antrenorul Ionu\xc8\x9b Popa a fost demis. A fost \xc3\xaenceputul sf\xc3\xa2r\xc8\x99itului pentru gruparea ro\xc8\x99-albastr\xc4\x83. Conducerea clubului a decis s\xc4\x83-l pun\xc4\x83 \xc3\xaen func\xc8\x9bie pe fostul antrenor al Stelei, \xc8\x9ai\xc8\x9bi Dumitriu, o mi\xc8\x99care care s-a dovedit \xc3\xaen cele din urm\xc4\x83 fatal\xc4\x83. \xc3\x8en primele jocuri ale returului, FC Bihor nu a adunat prea multe puncte \xc8\x99i Dumitriu a fost demis. P\xc3\xa2n\xc4\x83 la sf\xc3\xa2r\xc8\x99itul sezonului, echipa bihorean\xc4\x83 nu a reu\xc8\x99it s\xc4\x83 ob\xc8\x9bin\xc4\x83 punctele necesare men\xc8\x9binerii \xc3\xaen Divizia A \xc8\x99i a retrogradat dup\xc4\x83 doar un an petrecut \xc3\xaen fotbalul mare.\n_START_SECTION_\nBaraj ratat \xc3\xaen 2006\n_START_PARAGRAPH_\nReveni\xc8\x9bi \xc3\xaen Divizia B, or\xc4\x83denii or\xc4\x83denii au \xc3\xaencheiat sezonul 2004/2005 pe locul trei, dup\xc4\x83 Jiul \xc8\x99i Gaz Metan. \xc3\x8en edi\xc8\x9bia urm\xc4\x83toare, Bihorul a avut dou\xc4\x83 echipe pe primele dou\xc4\x83 locuri: CF Liberty a cedat locul echipei UTA, iar FC Bihor (pre\xc8\x99edinte Alexandru S\xc4\x83tm\xc4\x83reanu, director tehnic Emeric Jenei, antrenor Kiss Alexandru) a dezam\xc4\x83git la turneul de baraj disputat pe Stadionul Na\xc8\x9bional din Bucure\xc8\x99ti. \xc3\x8en primul meci FC Bihor a pierdut cu 0-2 (0-1) meciul cu Forex Bra\xc8\x99ov, iar \xc3\xaen ultimul joc s-a \xc3\xaenclinat, scor 2-4 (1-4) cu Unirea Urziceni, forma\xc8\x9bia care a promovat \xc3\xaen prima lig\xc4\x83. Golurile FC Bihor au fost marcate de Fl. Neaga \xc8\x99i Foro. \xc3\x8en cele dou\xc4\x83 jocuri, pentru FC Bihor au evoluat Mihai Ad. - Oros, Lupu\xc8\x9b, D. Musc\xc4\x83, Lungan - Foro, Gr. Tudor, Strapak (\xe2\x80\x9966 Szele\xc8\x99), Fl. Neaga - Ad. Voicule\xc8\x9b (\xe2\x80\x9946 Lupa\xc8\x99cu), V. Miculescu (\xe2\x80\x9961 V. Grigore), cu Forex Bra\xc8\x99ov, respectiv Mihai Ad. - Oros, Lupu\xc8\x9b (\xe2\x80\x9936 P\xc4\x83tra\xc8\x99cu), D. Musc\xc4\x83, Lungan - Foro, Gr. Tudor, Strapak (\xe2\x80\x9971 Ad. Voicule\xc8\x9b), Fl. Neaga \xe2\x80\x93 V. Miculescu (\xe2\x80\x9946 V. Grigore), Szele\xc8\x99. Dup\xc4\x83 baraj, pre\xc8\x99edintelui Alexandru S\xc4\x83tm\xc4\x83reanu \xc8\x99i directorului tehnic Emeric Jenei nu li s-a mai prelungit contractul, iar FC Bihor \xc8\x99i-a propus ca obiectiv reconstruc\xc8\x9bia echipei. Pre\xc8\x99edinte a fost numit Alexandru Toth Ardelean, iar antrenori \xc3\xaen sezonul 2006/2007 au fost Kiss Alexandru \xc8\x99i Florin Farca\xc8\x99. A fost un campionat extrem de greu, FC Bihor reu\xc8\x99ind s\xc4\x83 se salveze de la retrogradare \xc3\xaen ultima etap\xc4\x83, dup\xc4\x83 o victorie, scor 3-1, \xc3\xaen deplasare la Auxerre Lugoj. Dac\xc4\x83 seniorii au avut probleme, nu acela\xc8\x99i lucru se poate spune despre juniorii republicani A (antrenor Horia R\xc4\x83dulescu) \xc8\x99i B (antrenor Gheorghe Silaghi), care au reu\xc8\x99it s\xc4\x83 ob\xc8\x9bin\xc4\x83 medaliile de bronz la turneul final ai Campionatului Na\xc8\x9bional. De remarcat \xc8\x99i performan\xc8\x9ba echipei satelit, FC Bihor II (antrenor Mircea Fodor), care a reu\xc8\x99it s\xc4\x83 promoveze \xc3\xaen Liga a III-a, dup\xc4\x83 meciul de baraj c\xc3\xa2\xc8\x99tigat la Cluj cu Arm\xc4\x83tura Zal\xc4\x83u, scor 3-2. \xc3\x8en sezonul 2007/2008, FC Bihor porne\xc8\x99te la drum cu un nou staff tehnic, format din Gheorghe Silaghi (principal), Vig Zoltan (secund), Mircea Fodor (secund) \xc8\x99i Dorin Mudura (antrenor cu portarii), iar echipa satelit a fost preluat\xc4\x83 de Horia R\xc4\x83dulescu, ajutat de Gergely Alexandru. Clubul este sus\xc8\x9binut financiar de Consiliul Local Oradea \xc8\x99i Consiliul Jude\xc8\x9bean Bihor._NEWLINE_Antrenorii care au preg\xc4\x83tit FC Bihor \xc3\xaen Divizia A sunt: Ladislau Zilahi, \xc8\x98tefan Hittner, Constantin Woronk, Iosif Brata, Anton Ferencz, Ion Reinhardt, Anton Fernbach, Ladislau Vlad, Virgil Blujdea, Iosif Buda, Gheorghe D\xc4\x83r\xc4\x83ban, Emeric Jenei, Gheorghe Staicu, Victor St\xc4\x83nculescu, \xc8\x98tefan Coidum, Constantin Tea\xc8\x99c\xc4\x83, Paul Popovici, Viorel Kraus, Kun Attila, Viorel Abrudan, Alexandru Muta, Viorel Mateianu, Robert Cosmoc, Ionu\xc8\x9b Popa, Dumitru Dumitriu \xc8\x99i Muzsnay Zsolt.\n_START_SECTION_\n2010 - 2011\n_START_PARAGRAPH_\nFC Bihor a reu\xc8\x99it la finalul sezonului 2010-2011 s\xc4\x83 termine pe locul secund \xc3\xaen seria Vest a Ligii a II-a loc ce duce la promovarea \xc3\xaen Liga I. _NEWLINE_Clubul or\xc4\x83dean se afla de mai mult timp \xc3\xaen insolven\xc8\x9b\xc4\x83, av\xc3\xa2nd datorii c\xc4\x83tre stat, furnizori \xc8\x99i fo\xc8\x99ti juc\xc4\x83tori. Comisia de Licen\xc8\x9biere a dat und\xc4\x83 verde pentru promovarea or\xc4\x83denilor, dar pre\xc8\x99edintele Viorel Duru a f\xc4\x83cut recurs, a\xc8\x99a cum s-a \xc3\xaent\xc3\xa2mplat \xc8\x99i \xc3\xaen cazurile lui Poli Timi\xc8\x99oara sau Gloria Bistri\xc8\x9ba._NEWLINE_\xc3\x8en urma \xc8\x99edin\xc8\x9bei Comitetului Executiv al Federa\xc8\x9biei Rom\xc3\xa2ne de Fotbal de luni 20 iunie 2011, de la Casa Fotbalului, din Capital\xc4\x83, clubul FC Bihor a decis s\xc4\x83 ac\xc8\x9bioneze la TAS, Tribunalul de Arbitraj Sportiv, de la Lausanne, decizia de neacordare a licen\xc8\x9bei pentru prima lig\xc4\x83, remis\xc4\x83 de Comisia de Apel din cadrul FRF \xc3\xaen urma recursului ini\xc8\x9biat de domnul Viorel Duru. Astfel, pentru or\xc4\x83deni, ca \xc8\x99i pentru echipele din Timi\xc8\x99oara \xc8\x99i Bistri\xc8\x9ba, speran\xc8\x9bele se leag\xc4\x83 acum de o decizie favorabil\xc4\x83 din partea tribunalului din Elve\xc8\x9bia._NEWLINE_Potrivit TAS, cluburile din Rom\xc3\xa2nia au f\xc4\x83cut apel la 14 \xc8\x99i 22 iunie, toate p\xc4\x83r\xc8\x9bile fiind de acord ca procedura s\xc4\x83 fie una de urgen\xc8\x9b\xc4\x83: apelurile au fost judecate de aceea\xc8\x99i comisie de arbitraj a TAS, fiind stabilit un calendar procedural cu acordul p\xc4\x83r\xc8\x9bilor, care a inclus schimburi de coresponden\xc8\x9b\xc4\x83 p\xc3\xa2n\xc4\x83 la 11 iulie 2011 \xc8\x99i audieri la 13 \xc8\x99i 14 iulie, la sediul TAS._NEWLINE_Ca urmare a verdictului primit luni 18 iulie 2011 de la Tribunalul de Arbitraj Sportiv, prin care se respinge memoriul depus de oficialii FC Bihor pentru neprimirea licen\xc8\x9bei de Liga I, echipa or\xc4\x83dean\xc4\x83 a aflat faptul c\xc4\x83 \xc8\x99i-n edi\xc8\x9bia de campionat 2011-2012 va evolua tot \xc3\xaen e\xc8\x99alonul secund._NEWLINE_Delega\xc8\x9bia or\xc4\x83dean\xc4\x83 care s-a dus la Laussane a fost format\xc4\x83 din pre\xc8\x99edintele FC Bihor, \xc8\x98erban Ovidiu Morcan, Dumitru Volo\xc8\x99eniuc, membru AGA \xc8\x99i C\xc4\x83t\xc4\x83lin S\xc4\x83rm\xc4\x83\xc8\x99an, pre\xc8\x99edintele CF Liberty care asigur\xc4\x83 managementul sportiv al clubului._NEWLINE_\xe2\x80\x9eAm f\xc4\x83cut tot ce am putut ca s\xc4\x83 ne fie anulat\xc4\x83 decizia Comisiei de Apel, de neacordare a licen\xc8\x9bei, dar, din p\xc4\x83cate, cei de la TAS nu ne-au dat dreptate. Aceasta este situa\xc8\x9bia, nu avem ce face. Trebuie s\xc4\x83 ne conform\xc4\x83m \xc8\x99i s-o lu\xc4\x83m de la cap\xc4\x83t din liga a II-a", a declarat pre\xc8\x99edintele clubului \xc8\x98erban Morcan, imediat dup\xc4\x83 aflarea ve\xc8\x99tii._NEWLINE_Suporteri or\xc4\x83deni s-au al\xc4\x83turat, la protestul sus\xc8\x9binut de fanii timi\xc8\x99oreni, \xc3\xaen Timi\xc8\x99oara ca urmare a evenimentelor ce au dus la retrogradarea echipei FC Politehnica Timi\xc8\x99oara \xc8\x99i nepromovarea echipei FC Bihor._NEWLINE_Din Comitetul Executiv au f\xc4\x83cut parte 14 persoane: Mircea Sandu \xe2\x80\x93 pre\xc8\x99edinte, Dumitru Dragomir \xe2\x80\x93 prim-vicepre\xc8\x99edinte, Octavian Goga \xe2\x80\x93 vicepre\xc8\x99edinte, reprezentant al fotbalului amator, Cristian Borcea \xe2\x80\x93 reprezentant al cluburilor de Liga I, Marius Stan \xe2\x80\x93 reprezentant al cluburilor de Liga I, Cornel \xc8\x98fai\xc8\x9ber \xe2\x80\x93 reprezentant al cluburilor de Liga a II-a, Marian Rusen \xe2\x80\x93 reprezentant al cluburilor de Liga a II-a, \xc8\x98tefan Stana \xe2\x80\x93 reprezentant al cluburilor de Liga a III-a, Cristian Bobar \xe2\x80\x93 reprezentant al cluburilor de Liga a III-a, Paul Costa\xc8\x99 \xe2\x80\x93 reprezentantul cluburilor cu activitate exclusiv\xc4\x83 de copii \xc8\x99i juniori, Sorin \xc8\x9aerbea \xe2\x80\x93 reprezentantul cluburilor de fotbal \xc3\xaen sal\xc4\x83, Marian P\xc4\x83l\xc4\x83rie \xe2\x80\x93 reprezentantul cluburilor de fotbal feminin, Vasile Avram \xe2\x80\x93 pre\xc8\x99edintele Comisiei Centrale a Arbitrilor \xc8\x99i Dumitru Costin, pre\xc8\x99edintele sindicatului fotbali\xc8\x99tilor recunoscut de FIFPRO. Pre\xc8\x99edintele \xc8\x98erban Morcan a precizat c\xc4\x83 planul de reorganizare judiciar\xc4\x83 a clubului a fost aprobat, iar FC Bihor trebuie s\xc4\x83 pl\xc4\x83teasc\xc4\x83 rate lunare de 80.000 lei noi timp de trei ani. Bugetul clubului a fost deja suplimentat \xc3\xaen acest an pentru plata datoriilor acumulate din septembrie 2009 \xc8\x99i \xc3\xaen 2010, practic mandatul lui Ioan Lucian, c\xc3\xa2nd s-au achitat 1,5 milioane de lei noi (15 miliarde lei vechi).\n_START_SECTION_\n2011 - 2012\n_START_PARAGRAPH_\nFC Bihor a aflat faptul c\xc4\x83 va evolua \xc8\x99i-n urm\xc4\x83toarea edi\xc8\x9bie de campionat \xc3\xaen Liga a II-a._NEWLINE_Poli Timi\xc8\x99oara, FC Bihor \xc8\x99i Gloria Bistri\xc8\x9ba au semnat cu Digi TV pentru cedarea drepturilor TV. _NEWLINE_La finele sezonului 2011 - 2012 echipa a ocupat un ru\xc8\x99inos loc 8, dup\xc4\x83 a doua echip\xc4\x83 a ora\xc8\x99ului, Luceaf\xc4\x83rul Oradea, care s-a clasat pe 6. P\xc3\xa2n\xc4\x83 la sf\xc3\xa2r\xc8\x99itul anului 2014 se pl\xc4\x83tesc rate de c\xc3\xa2te 80000 lei, e\xc8\x99alonate, reprezent\xc3\xa2nd datoriile istorice f\xc4\x83cute de fo\xc8\x99ti conduc\xc4\x83tori cu interese de devalizare a clubului precum Gavril\xc4\x83 Ghilea, Constantin Bigan, Alexandru S\xc4\x83tm\xc4\x83reanu \xc8\x99i Alexandru Toth, ultimul nici m\xc4\x83car conduc\xc3\xa2nd el clubul \xc3\xaen acte, ci societatea sa comercial\xc4\x83, o brut\xc4\x83rie...\n_START_SECTION_\n2012 - 2013\n_START_PARAGRAPH_\nDup\xc4\x83 disponibilizarea de-a lungul unui an unor juc\xc4\x83tori valoro\xc8\x99i precum C\xc4\x83t\xc4\x83lin Chi\xc8\x99, Dumitru Musc\xc4\x83, \xc8\x98erban Moraru, Mihai Deaconescu, Cristian Danci, C\xc4\x83lin Fildan, la echip\xc4\x83 au fost aduse nume precum Adrian Voicule\xc8\x9b, Andrei T\xc3\xaenc (ambii evolu\xc3\xa2nd c\xc3\xa2te un sezon \xc8\x99i anterior pentru FC Bihor), Georgi Korudjiev, Ionu\xc8\x9b T\xc3\xaern\xc4\x83cop \xc8\x99i Ognjen Sinik. Gheorghe Ghi\xc8\x9b, antrenorul cu care s-a reu\xc8\x99it promovarea din 2011, a fost \xc3\xaenlocuit de Claudiu Niculescu dup\xc4\x83 c\xc3\xa2teva rezultate foarte contradictorii. Din acest sezon s-a re\xc3\xaenfiin\xc8\x9bat \xc8\x99i echipa a II-a (tineret-speran\xc8\x9be), FC Bihor II, care are ca obiectiv promovarea \xc3\xaentr-un e\xc8\x99alon imediat inferior primei echipe, condus\xc4\x83 de Gheorghe Silaghi. Juniorii A sunt condu\xc8\x99i de C\xc4\x83lin Cheregi, av\xc3\xa2nd de asemenea rezultate remarcabile la nivel de campionat zonal republican A.\n_START_SECTION_\nStadion\n_START_PARAGRAPH_\nCapacitatea stadioanului este de 22.500 pe b\xc4\x83ncu\xc8\x9be, dintre care 9576 scaune montate._NEWLINE_Construit \xc3\xaen 1924, Stadionul Municipal a avut \xc3\xaentotdeauna un farmec aparte, fiind un stadion de tip britanic - doar pentru fotbal, f\xc4\x83r\xc4\x83 pist\xc4\x83 de atletism. Tribunele ajung foarte aproape de gazon, lucru care creeaz\xc4\x83 o presiune foarte mare asupra adversarilor, suporterii or\xc4\x83deni fiind cunoscu\xc8\x9bi pentru ardoarea cu care \xc3\xae\xc8\x99i \xc3\xaencurajaaz\xc4\x83 echipa \xc3\xaen meciurile tensionate. \xc3\x8en anii \'60 a existat \xc8\x99i o nocturn\xc4\x83 func\xc8\x9bional\xc4\x83, care nu a fost folosit\xc4\x83 datorit\xc4\x83 restric\xc8\x9biilor la energie electric\xc4\x83 ale vremii, \xc8\x99i o pist\xc4\x83 de atletism, ulterior fiind ref\xc4\x83cut\xc4\x83 tribuna II \xc3\xaen urma unui incendiu, c\xc3\xa2nd s-a renun\xc8\x9bat \xc8\x99i la pista de zgur\xc4\x83 din jurul terenului._NEWLINE_\xc3\x8en momentul de fa\xc8\x9b\xc4\x83, stadionul este \xc3\xaen curs de modernizare, f\xc4\x83c\xc3\xa2ndu-se lucr\xc4\x83ri de consolidare, izolare \xc8\x99i montarea mult a\xc8\x99teptatelor scaune. Cel\xc4\x83 dou\xc4\x83 peluze \xc8\x99i Tribuna I au fost finalizate \xc3\xaen totalitate, av\xc3\xa2nd locuri pe scaune, urm\xc3\xa2nd s\xc4\x83 fie terminate \xc8\x99i col\xc8\x9burile. Din p\xc4\x83cate Tribuna II nu poate fi folosit\xc4\x83 din cauza vechimii \xc8\x99i urmeaz\xc4\x83, cel mai probabil, s\xc4\x83 fie demolat\xc4\x83. Spre sf\xc3\xa2r\xc8\x99itul anului 2011 a fost montat\xc4\x83 la Peluza Sud o tabel\xc4\x83 electronic\xc4\x83 iar \xc3\xaen luna ianuarie a anului 2012, la por\xc8\x9bile stadionului au fost instala\xc8\x9bi turniche\xc8\x9bi._NEWLINE_Capacitatea Stadionului Municipal era de 22.500 locuri \xc3\xaenainte de a fi montate scaunele, care vor duce la o sc\xc4\x83dere a acesteia. Estimativ, capacitatea stadionului dup\xc4\x83 montarea scaunelor va fi de aproximativ 18000 locuri._NEWLINE_Num\xc4\x83rul de locuri pe scaune \xc3\xaen acest moment (Peluza N + Peluza S + Tribuna I) este de 9576 FC Bihor \xc3\xae\xc8\x99i disput\xc4\x83 meciurile de pe teren propriu pe Stadionul Iuliu Bodola din Oradea. Construc\xc8\x9bia acestuia a fost finalizat\xc4\x83 \xc3\xaen anul 1924 iar ast\xc4\x83zi se afl\xc4\x83 \xc3\xaen administrarea Consiliului Local din Oradea. De-a lungul timpului a suferit mai multe lucr\xc4\x83ri de modernizare, momentan stadionul av\xc3\xa2nd o capacitate de aproximativ 11.000 de locuri pe scaune. La tribuna II accesul spectatorilor este interzis, construc\xc8\x9bia urm\xc3\xa2nd a fi demolat\xc4\x83 \xc8\x99i reconstruit\xc4\x83. \xc3\x8en vara anului 2007 s-au finalizat lucr\xc4\x83rile la terenul sintetic, pe care \xc3\xae\xc8\x99i pot desf\xc4\x83\xc8\x99ura activitatea echipele de seniori \xc8\x99i cele din Centrul de copii \xc8\x99i juniori al FC Bihor. \xc3\x8en prezent, echipele de juniori A \xc8\x99i B joac\xc4\x83 pe baza sportiv\xc4\x83 din comuna Paleu, apar\xc8\x9bin\xc3\xa2nd vicepre\xc8\x99edintelui de consiliu jude\xc8\x9bean Kiss Alexandru._NEWLINE_Unul din cele mai importante meciuri disputate pe acest stadion a fost amicalul dintre Rom\xc3\xa2nia \xc8\x99i Israel (0-0) \xc3\xaen 1984, meci la care au asistat 30.000 de spectatori.'